Публикация на единния документ, изменен вследствие на одобрението на несъществено изменение в съответствие с член 53, параграф 2, втора алинея от Регламент (ЕС) № 1151/2012

(2019/C 409/11)

Европейската комисия одобри това несъществено изменение в съответствие с член 6, параграф 2, трета алинея от Делегиран регламент (ЕС) № 664/2014 на Комисията (1).

Заявлението за одобрение на това несъществено изменение е публикувано в базата данни DOOR на Комисията.

ЕДИНЕН ДОКУМЕНТ

„ANONA DA MADEIRA“

ЕС №: PDO-PT-0082-AM01 – 5.4.2019

ЗНП (X) ЗГУ ( )

1. Наименование/наименования

„Anona da Madeira“

2. Държава членка или трета държава

Португалия

3. Описание на селскостопанския продукт или храната

3.1. Вид продукт

Клас 1.6. Плодове, зеленчуци и зърнени храни, пресни или преработени

3.2. Описание на продукта, за който се отнася наименованието в точка 1

Наименованието „Anona da Madeira“ получават плодовете в прясно състояние от вида Annona cherimola Mill., от различните сортове, получени в автономна област Мадейра, произведени, опаковани и етикетирани съгласно съответната спецификация.

„Anona da Madeira“ се характеризира със сърцевидната си форма, а повърхността в мястото на свързване на всеки плодолист е по-неравна в основата на продукта, отколкото на върха. Кожицата е повече или по-малко гладка или по нея има малки конусовидни издатини. Кожата е фина и деликатна. В зависимост от сорта цветът може да бъде светлозелен, жълтозелен или бронзово зелен. Броят на семената варира между 6 и 9 на 100 g пулп при показател Brix (°Bx) между 17,5 и 21. Размерът на плодовете черимоя (определен според теглото на плода) може да варира от 100 g до 2 kg.

Пулпата на „Anona da Madeira“ е бяла, кремообразна и сочна. Тя е възкисела, деликатна и много ароматна.

3.3. Фураж (само за продукти от животински произход)

—

3.4. Специфични етапи на производството, които трябва да бъдат осъществени в определения географски район

Производство на плодовете, опаковане.

3.5. Специфични правила за рязане, настъргване, опаковане и др. на продукта, за който се отнася наименованието

Като се имат предвид специфичните характеристики на черимоята (нетраен продукт с намален срок на съхранение) и на географския район (остров, разположен насред Атлантическия океан), опаковането трябва да се извършва в географския район на производство.

Плодът „Anona da Madeira“ трябва да бъде цял, здрав (без изменения, дължащи се на паразити или болести), без видими чужди тела, необичайни миризми и/или увреждания от студ поради лошо съхранение, а плодната дръжка трябва да е ограничена до нивото на повърхността на плода, без срязването да засяга мястото на влизане. Дължащите се на излагането на слънце петна не могат да покриват повече от 10 % от повърхността на плода, който трябва да бъде с подходяща степен на зрялост.

Класификацията и представянето на „Anona da Madeira“ трябва да съответстват на категориите за качество и размер (и съответните им допустими стойности), посочени в „Recomendação Técnica relativa à Qualidade Comercial da Anona da Madeira“, одобрена с указ № 287/2018 от 24 август 2018 г. („RECOMENDAÇÃO TÉCNICA“).

3.6. Специфични правила за етикетиране на продукта, за който се отнася наименованието

При етикетирането се спазват правилата от „RECOMENDAÇÃO TÉCNICA“. По-специално, на всяка опаковка от външната страна и в същото зрително поле трябва да има етикет с ясен и неизличим шрифт, който освен задължителните означения трябва да съдържа и следното: „„Anona da Madeira“ — Denominação de Origem Protegida“ или „Anona da Madeira““DOP“.

4. Кратко определение на географския район

Географският район на производство и на опаковане на „Anona da Madeira“ е остров Мадейра.

5. Връзка с географския район

Дървото черимоя вероятно е пренесено на Мадейра около 1600 г. от островитяни, завърнали се от Перу, откъдето растението произхожда. Многобройни документи свидетелстват за присъствието на Мадейра на вида Annona cherimola Mill. През 1897 г. M. Grabham пише в Journal of the Jamaica Agricultural Society (Списание на земеделското дружество на Ямайка): „…многобройни землища, разположени по слънчевите склонове в южната част на острова, някога покрити с лозя, днес систематично се засаждат с черимоя. Плодовете тежат между три и осем ливри, а в изключителни случаи дори 16 ливри и повече…“. Пак във връзка с превъзходните характеристики на черимоята от Мадейра Sarmento пише през 1945 г. следното: „Прегледах четирите тома на огромната General History of the Dichlamydeous Plants на ботаника и градинар George Dom. Никой от описаните от автора 47 вида и няколко сорта от рода Anona не може да се мери с тези, които са били подобрени в нашия благодатен климат дотолкова, че превъзхождат всички други.“„И наистина, никъде другаде освен на остров Мадейра не са събрани на едно място оптималните условия за развитие на дървото — мечтана алхимия от светлина, топлина, почви и влага…“.

С местоположението на Мадейра насред големите морски търговски маршрути се обяснява фактът, че на пристанището на Фуншал винаги се е развивала значителна дейност. Именно там са акостирали многобройни кораби, дошли да търсят продукти, предназначени за фламандските пазара и за различни пристанища на Средиземно море. В документи от началото на този век се споменава износът на черимоя за Лисабон и Лондон.

Черимоята предпочита чистите глинесто-песъчливи почви с рН между 5,5 и 6,5, леко варовикови и относително богати. Растението има нужда от проветрив и добре дрениран терен, тъй като не понася подгизване на почвата. То е с плитки корени и са му достатъчни не особено дълбоки почви. Повечето насаждения с черимоя са върху почви от групата „Cambisols“ (CM), основно „Humic Cambisols“ (CMu), „Chromic Cambisols“ (Cmx) и в по-малка степен – „Phaeozems“ (PH).

Климатът на Мадейра е основно умерен от океански тип, като с надморската височина се променя от сух към влажен и от умерено до силно дъждовен. Северната част на острова се характеризира с по-големи количества на валежите и с по-ниски температури. Друга особеност на местния климат е, че на различна надморска височина (над 500 метра през зимата и малко по-високо през лятото) се установява зона на трайни мъгли.

Средната годишна температура на въздуха варира от изотермата на 17,5 °C по крайбрежието (с по-високи стойности на юг, отколкото на север) до стойности, които доближават 9 °C по високите плата и планинските върхове, заемащи средната част на острова. Средната годишна влажност е между 55 % в ниската част на острова и 90 % в зоните с мъгли; отвъд тях тя намалява с надморската височина до около 75 %. Що се отнася до годишните количества валежи, те отчетливо се увеличават с надморската височина — от 500 mm на южния бряг или 1000 mm на северния до стойности малко над 3200 mm в най-високите зони във вътрешността.

Особеностите на почвите, климата и релефа на остров Мадейра, в съчетание с агротехническите практики и уменията на населението, придават на този плод специфични характеристики, свързани с географската му среда на произход.

Препратка към публикуваната продуктова спецификация

(член 6, параграф 1, втора алинея от настоящия регламент)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) OВ L 343, 14.12.2012 г., стр. 1.